ты́ бо єсѝ и воскресе́нія на́шегѡ нача́льникъ, и пожи́вшихъ неумы́тный и человѣколюби́вый судія̀, и мздовоздая́нія влд̑ка и гдс̑ь, и́же и пріѡбщи́выйся на́мъ пріи́скреннѡ пло́ти и кро́ве, снизхожде́нія ра́ди кра́йнягѡ: и на́шя стра̂сти неѿмє́тныя, внегда̀ во́лею во иску́съ поста́вити, пріи́мъ за милосе́рдіе щедро́тъ, и въ не́мже пострада́лъ єсѝ са́мъ искуси́вся, искуша́ємымъ на́мъ бы́въ самоѡбѣща́нный помо́щникъ: тѣ́мже и совозве́лъ єсѝ на́съ въ твоѐ безстра́стіе